Pa voe krouet Akademiezh roueel Skiantoù Pariz (Académie royale des Sciences de Paris) e 1666 e voe sachet evezh an izili war kraf al lun m’he deus an Douar (la figure de la Terre), rak ur sferenn beurvat e oa, hervez diskibled René Descartes (hag un damsferenn pladet e takad ar polioù hervez diskibled Isaac Newton). Evit kaout un diskoulm e voe divizet kas ur skipailh skiantourien renet gant arsteredoniour breizhat Pierre Louis Moreau de Maupertuis (1698-1759) da Norzh Finland gant kefridi kenveriañ hed un derez gwarenn war an hedred gant an hini a oa bet jedet nepell diouzh Pariz. Pa oa an hini kentañ an hini hirañ e vsoe kadarnaet teorienn Newton.